Predkladacia správa

	Informácia o realizácii systému podpory euroregionálnych aktivít na roky 2003 a 2004 do vlády SR sa predkladá na základe uznesenia vlády SR č. 473/2003 B.2. Predmetný materiál bol zároveň dňa 8. marca 2005 predložený na zasadnutie Rady vlády pre regionálnu politiku a dohľad nad štrukturálnymi operáciami. 
Uznesením vlády SR č. 473/2003 zo dňa 11. júna 2003 bol schválený systém podpory euroregionálnych aktivít na roky 2003 a 2004, na základe ktorého do konca roka 2004 sa realizovali tri výzvy. 
Podporené oblasti boli nasledovné:
I. Príprava podkladových dokumentov pre investičné projekty na území euroregiónov podporené z domácich a zahraničných fondov. 
II. Aktivity zamerané na podporu posilnenia rozvojového potenciálu prihraničných regiónov. 
V rokoch 2003 a 2004 na základe rozhodnutí ministra výstavby a regionálneho rozvoja Slovenskej republiky bola poskytnutá účelová dotácia na projekty v celkovej výške 18 mil. Sk a prebiehala realizácia 66 projektov predkladaných 10 euroregionálnymi združeniami. Celková spoluúčasť v troch výzvach predstavuje 2 172 568 Sk, čo je 12,07% pridelenej štátnej dotácie. 
Realizáciou systému podpory euroregionálnych aktivít bola vládna politika v oblasti regionálneho rozvoja úspešne uplatnená, systém podpory euroregionálnych aktivít z vynaložených finančných prostriedkov zo štátneho rozpočtu dosiahol svoj cieľ, zámer systému je naplnený. V ďalšom období je výzvou pre vládnu politiku pripraviť a realizovať celoslovenský program, ktorého cieľom je podpora efektívneho využitia vnútorných zdrojov regiónov, v zmysle Programového vyhlásenia vlády Slovenskej republiky. 
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.